《杂感三首 其一》
明代·蒋山卿

汉武昔好道，燕齐方士来。纵横献迂怪，信之无嫌猜。

遥临太一坛，高起通天台。金枝殿上陈，芙蓉掌中开。

竹宫遥望拜，炯炯神光回。流连王母宴，诡谲方朔谐。

昆仑九万里，瑶池安在哉。幻妄竟何成，荒淫诚可哀。

作者简介：明扬州府仪真人，字子云，号南泠。正德九年进士。授工部主事。以谏武宗南巡被杖，谪前军都督府都事。世宗立，召复故官，官至广西布政司参政。有《南泠集》。